[{"text_idx": "#000000", "text": "Alig\u0302u al trejnado pri atentema kunestado c\u0302e IJF en Italio"}, {"text_idx": "#000001", "text": "Dum la Internacia Junulara Festivalo en suda Italio, kadre de la Erasmus+ projekto Florigu Egalecon inter Junuloj (FEJ), okazos trejnado pri atentema kunestado, alirebleco kaj egala komunikado.\nEn pluraj Esperanto-arang\u0302oj jam funkcias tia sistemo, en kiu pli spertaj partoprenantoj (tiel nomataj \u201cang\u0302eloj\u201d) volontule helpas al novuloj solvi malfacilaj\u0302ojn dum la evento."}, {"text_idx": "#000002", "text": "Tiu estas bona sistemo, sed foje estas malfacilaj\u0302oj, kiujn oni ne povas solvi simple per bonaj intencoj, ekz. seksg\u0302enado, kiel helpi al handikapulo, kiel helpi al homoj de aliaj kulturaj fonoj. Do ni volas evoluigi la sistemon."}, {"text_idx": "#000003", "text": "Dum c\u0302i tiu trejnado vi kunkreos novan sistemon, por establi pozitivan, helpeman, sekuran kaj egalan etoson dum Esperanto-arang\u0302oj. Dum la trejnado c\u0302e IJF vi farig\u0302os unu el la \u201cnovaj ang\u0302eloj\u201d, sed la projekto dau\u0306ros post IJF, kun celo plibonigi tiajn kondic\u0302ojn g\u0302enerale en Esperantujo."}, {"text_idx": "#000004", "text": "* Atentema kunestado \u2013 g\u0302eneralaj scioj pri homoj de diversaj aksoj de diskriminacio. Kiel respekti tiujn grupojn kaj batali diskriminacion kontrau\u0306 ili.\n* Egala komunikado \u2013 kiel homoj superregas aliajn, kaj kiel batali tion. Kiel efike kaj etike subteni viktimojn de diskriminacio. Kion signifas konsento kaj kial tio gravas.\n* Alirebleco \u2013 kiel krei kondic\u0302ojn, por ke pli da homoj el diversaj fonoj partoprenu kaj pleng\u0302uu eventojn."}, {"text_idx": "#000005", "text": "Ni serc\u0302as partoprenantojn, kiuj estos diligentaj kaj laboremaj pri siaj roloj. Jam antau\u0306 la trejnado vi ricevos dokumentojn, kiujn necesos legi antau\u0306 ol alveni. Fine de la trejnado vi ricevos diplomon, kaj ni esperas, ke vi ekagos jam dum la c\u0302ijara Internacia Junulara Kongreso en Hispanio, kaj g\u0302enerale pri la projekto ene de Esperantujo."}, {"text_idx": "#000006", "text": "Por alig\u0302i al la trejnado, plenigu la formularon."}, {"text_idx": "#000007", "text": "La limdato por alig\u0302i estas la 18-a de Marto \u2013 dek tagoj antau\u0306 la komenco de IJF. La trejnado ne havas kotizon, tamen vi devos pagi kotizon por IJF. Eventuale estos stipendio por iuj partoprenantoj, sed ni ne povas promesi tion. Se vi bezonos monhelpon, ni konsilas alig\u0302i kiel eble plej frue, por ke ni havu tempon serc\u0302i solvon."}, {"text_idx": "#000008", "text": "Se vi legas la priskribon kaj interesig\u0302as partopreni kiel (partatempa) trejnisto, iru al la alig\u0302ilo por trejnistoj."}, {"text_idx": "#000009", "text": "Leave a Comment or Cancel reply"}, {"text_idx": "#000010", "text": "Your email address will not be published. Required fields are marked *"}]